Folketing
2001-12-12

Jeg har forstået, at statsministeren har gjort det til et bannermærke for den ny regering, at det, man siger, også er det, man gør, at retorikken også svarer til indholdet. Når jeg så læser regeringens regeringsprogram, side 39-40 under overskriften »Sikker trafik«, hvor der står, at regeringen vil forbedre trafiksikkerheden, går jeg ud fra, at det er, fordi man indfører noget nyt. Derfor undrer det mig, at der står, at man vil indføre et kørekort på prøve, al den stund et enigt Folketing den 1. juni i år vedtog et sådant, som træder i kraft her pr. 1. januar 2002. Og derfor vil jeg spørge, om grunden til, at man skriver det i regeringsprogrammet, er, at Venstre og De Konservative, da man skrev regeringsprogrammet, ikke har været klar over, at der er sådan en vedtagelse, eller det er, fordi der er noget helt dramatisk nyt i det forslag, der ligger her.